還自南邑潮過不及渡因宿江上書所見
作者：許景衡
朝代：宋

paragraphs: 漫刺辭主人，遲遲駕短轅。
郭外人煙晚，雞犬自啾喧。
客事足俯仰，世塗多險艱。
行役亦云勞，未抵浪拘纒。
潮汐真無情，歛去如絕絃。
解衣試槃礴，旅鴈方聯翩。
天末線縷動，鉦鼓俄闐闐。
稍看黄金盤，呑吐洪濤間。
歘然洲渚失，浩蕩連雲天。
平生喜江海，豈但眼界寛。
飄流二十載，齷齪百憂煎。
今夕復何夕，玉壺俯人寰。
造物雖汝厄，寧不略汝憐。
清風一帆去，鼓柂餘高眠。
佳處良在兹，疇昔勞永嘆。